PATVIRTINTA

Joniškio sporto centro direktoriaus 2020 m. gruodžio 31 d.

įsakymu Nr. V-282

**JONIŠKIO SPORTO CENTRO MOKINIŲ PASIEKIMŲ IR PAŽANGOS VERTINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokinių pasiekimų ir pažangos vertinimo tvarkos aprašas (toliau Aprašas) reglamentuoja mokinių pasiekimų ir pažangos vertinimo Joniškio sporto centre (toliau Centras) tikslus ir uždavinius, nuostatas ir principus, vertinimo būdus ir formas.

**II SKYRIUS**

**TIKSLAI IR UŽDAVINIAI**

2. Tikslas - padėti mokiniui siekti asmeninio tobulėjimo.

3. Uždaviniai:

3.1. padėti mokiniui pažinti save, suprasti savo stipriąsias ir silpnąsias puses, įsivertinti savo pasiekimų lygmenį, kelti mokymosi motyvaciją bei tikslus;

3.2. padėti mokytojui įžvelgti ugdytinių mokymosi galimybes, nustatyti problemas ir spragas, diferencijuoti ir individualizuoti ugdymą, parinkti ugdymo turinį ir metodus;

3.3. suteikti tėvams (globėjams, rūpintojams) informaciją apie mokinių ugdymo(si) rezultatus.

**III SKYRIUS**

**VERTINIMO NUOSTATOS IR PRINCIPAI**

4. Vertinant atsižvelgiama į amžiaus tarpsnių ypatumus, mokinių žinias ir supratimą, bendruosius ir gebėjimus, vertybinės nuostatas ir elgesį.

5. Vertinimo principai:

5.1. individuali mokinio pažanga - dabartiniai pasiekimai lyginami su ankstesniaisiais;

5.2. pozityvus ir konstruktyvus - vertinama tai, ką mokinys jau išmoko, nurodomos spragos ir padedama jas ištaisyti;

5.3. objektyvumas ir veiksmingumas - vertinimas pritaikomas pagal mokinių poreikius ir galias, pasiekimus ir daromą pažangą.

**IV SKYRIUS**

**VERTINIMO METODAI**

6. Centre taikomi vertinimo metodai - formuojamasis, diagnostinis ir apibendrinamasis:

6.1. formuojamasis vertinimas atliekamas žodžiu, nuolat bendradarbiaujant mokiniui ir mokytojui, siekiama stiprinti daromą pažangą, numatyti perspektyvą, skatinti mokinį analizuoti savo pasiekimus ir kelti ugdymosi motyvaciją, sudaryti galimybes mokiniams ir mokytojams geranoriškai bendradarbiauti:

6.1.1. mokslo metų pradžioje ir pabaigoje mokytojas aptaria su mokiniais pasiektus rezultatus sporto varžybose, analizuoja sėkmės ar nesėkmės priežastys, planuoja asmeninį arba komandinį siektiną rezultatą per ateinančius mokslo metus;

6.1.2. po kiekvienų varžybų ar renginio mokytojas aptaria su mokiniais pasiektą rezultatą, pasiekti mokinių rezultatai fiksuojami varžybų protokoluose;

6.1.3. mokslo metų pradžioje mokytojas testuoja naujus, pradėjusius lankyti grupę mokinius, teikia jiems ir jų tėvams rekomendacijas dėl pasirinktos sporto šakos;

6.1.4. apie mokinių pasiektus rezultatus mokytojas informuoja Centro administraciją, aptaria posėdžiuose, informuoja mokinių tėvus, teikia informaciją žiniasklaidai;

6.2. diagnostinis vertinimas taikomas siekiant išaiškinti mokinio ugdymo(si) laikotarpio pasiekimus ir pažangą;

6.2.1. sporto varžybose pasiekti rezultatai, vertinami visus mokslo metus, mokiniai dalyvauja sporto varžybose priklausomai nuo sporto šakos ir amžiaus;

6.2.2. mokinių pasiekimai vertinami meistriškumo pakopomis;

6.2.2.1. meistriškumo pakopos suteikiamos vadovaujantis Sportinio ugdymo organizavimo rekomendacijomis, patvirtintomis Lietuvos Respublikos švietimo, mokslo ir sporto ministro 2019 m. rugsėjo 4 d. įsakymu Nr. V-976 „Dėl sportinio ugdymo rekomendacijų tvirtinimo“;

6.2.2.2. meistriškumo rodikliai vertinami vadovaujantis sporto (šakų) federacijų (asociacijų, sąjungų) ir kitų organizacijų vykdomų varžybų tinkamai patvirtintų protokolų duomenimis;

6.2.2.3. sportinių pasiekimų vertinimą atlieka Centro direktoriaus įsakymu sudaryta meistriškumo pakopų suteikimo komisija, kuri teikia siūlymą Centro direktoriui tvirtinti sportininkų atitiktį keliamiems reikalavimams;

6.2.2.4. mokinių sportiniai pasiekimai vertinami, meistriškumo pakopas suteikiamos 2 kartus per metus;

6.2.2.5. dokumentus meistriškumo pakopoms suteikti Centro direktoriui pateikia sporto šakų mokytojai;

6.2.2.6. meistriškumo pakopoms įgyti pateikiami: rašytinis sporto šakos mokytojo prašymas ir sporto (šakų) federacijų (asociacijų, sąjungų) ir kitų organizacijų vykdytų varžybų tinkamai patvirtinti protokolai, lenteles.

6.3. Apibendrinamasis vertinimas taikomas baigus visą mokymo programą.

6.3.1. neformaliojo vaikų švietimo pažymėjimai išduodami baigus visą ugdymo programą.

**V SKYRIUS**

**BAIGIAMOSIOS NUOSTATOS**

7. Šis tvarkos aprašas gali būti keičiamas ar koreguojamas pasikeitus teisės aktams, kitoms aplinkybėms.